google/wiki40b huggingface dataset:
Aušvydas Belickas

Biografija

1968–1979 m. mokėsi Birštono vidurinėje mokykloje, 1982–1986 m. studijavo Tėvų Marijonų pogrindinėje kunigų seminarijoje, 1990–1991 m. – R. Šumano žurnalistikos institute (Belgija).
1986–1989 m. Paringio (Ignalinos rajonas), Švenčionių bažnyčių vikaras, 1989 m. – Sangrūdos bažnyčios (Marijampolės rajonas) klebonas, 1989–1990 m. – Vilniaus Šv. Rapolo bažnyčios vikaras. 1991–1995 m. žurnalo „Katalikų pasaulis“ vyriausiasis redaktorius. Išspausdino straipsnių religinio gyvenimo ir moralės klausimais Lietuvos ir užsienio (Vokietijos, Kanados, Lenkijos) leidiniuose. 1988–1990 m. redagavo ir leido Lietuvos Laisvės Lygos biuletenį. Popiežiaus Jono Pauliaus II lankymosi metu buvo Bažnyčios spaudos centro vadovas ir Lietuvos Vyskupų konferencijos atstovas spaudai.  2004–2014 m. Vilniaus Šv. Teresės bažnyčios (Aušros Vartų) kunigas rezidentas, iki 2013 m. Lietuvos policijos kapelionas. Nuo 2014 m. Vilniaus Šv. Mikalojaus bažnyčios klebonas, Vilniaus apskrities vyriausiojo policijos komisariato kapelionas.

Apdovanojimai

• 2007 m. Valstybės sienos apsaugos tarnybos atminimo ženklas „Už nuopelnus Lietuvai stojant į Šengeno erdvę“
• 2010 m. Lietuvos policijos III laipsnio pasižymėjimo ženklas „Už nuopelnus“
• 2010 m. Lietuvos šaulių sąjungos III laipsnio pasižymėjimo ženklas „Už nuopelnus Šaulių sąjungai“
• 2011 m. Lietuvos policijos I laipsnio pasižymėjimo ženklas „Angelas sargas“
DFDS Seaways

DFDS Seaways yra 1866 m. įkurtos logistikos firmos DFDS (dan. Det Forenede Dampskibs-Selskab – „Jungtinė garlaivių kompanija“) padalinys, užsiimantis jūros krovinių transportavimu Šiaurės bei Baltijos jūrose. Praeityje DFDS taip pat veikė Šiaurės bei Pietų Amerikoje bei Viduržemio jūroje. Šiai firmai praeityje priklausė keli vien krovinius gabenantys padaliniai (DFDS Tor Line ir DFDS Lisco), kurie visi vėliau buvo reorganizuoti į vieną DFDS Seaways padalinį (iki šios reorganizacijos DFDS Seaways gabeno tik keleivius). DFDS valdo Lietuvoje esančią keltų bendrovę Lisco Baltic Service.
DFDS Seaways kursuoja apie 20 reisų, kuriems priklauso keleiviniai – krovininiai keltų reisai Klaipėda – Kylis bei Klaipėda – Karlshamnas, o taip pat daugiau krovininis reisas Klaipėda – Kopenhaga – Orhusas – Frederisija. 2014 m. buvo bandomas reisas Klaipėda – Travemundė (Vokietija) tačiau tais metais uždėjus sankcijas Rusijai krovinių nebepakako jį išlaikyti pelningą.
Sogdiana Jizzakh

Istorija

Klubo ištakos siekia 1970 m. 2018 m. šiam klubui atstovavo Darvydas Šernas. Pasižymėjo įvarčiu 2018 m. spalio 19 d. įvykusiose rungtynėse.
Nina Špikienė

Biografija

Architektė. Tarp projektuotų darbų buvo Viešbutis-Restoranas „Pajūris“ (Basanavičiaus g. 9 / S. Daukanto g. 3), Palangoje (1955-1959 m.); 1969 m. Lietuvos žemės ūkio akademijos (nuo 1996 m. Lietuvos žemės ūkio universitetas) komplekso išplėtimas: suprojektuoti papildomi Agrochemijos bei Hidromelioracijos fakultetai (kartu su archit. Viktorija Salvinija Jakučiūniene, K. Zykum).
Lietuvos architektų sąjungos narė.
Ištekėjusi. Vyras Konstantinas Špikas. Turi sūnų. Gyveno Kaune.
Gėlė su plieniniais žiedlapiais

Turinys

Plastikos chirurgas Valentis sėkmingai verčiasi savo amatu ir taip pat turi ne vieną meilužę. Viena iš jo buvusiųjų, siekdama atnaujinti santykius, o galbūt ir pasipelnyti, įsmunka į daktaro namus, tačiau šis tuo visiškai nesusižavi. Kyla barnis, tada grumtynės ir nustumta mergina mirtinai susižaloja, atsitrenkusi į plieninę skulptūrą – gėlę su žiedlapiais. Nenorėdamas nemalonumų, daktaras atsikrato kūnu, tačiau netrukus jį pradeda šantažuoti dėl įvykdyto nusikaltimo slėpimo…
Henry Gluckman

Biografija

Gimė 1893 m. liepos 12 d. Žagarėje. Būdamas vos kelerių metų kartu su tėvais emigravo į Pietų Afriką, kur apsigyveno Randfonteino miestelyje. Baigė mokyklą Johanesburge. 1912 m. pradėjo studijuoti mediciną Londone. 1917 m. baigęs studijas tapo chirurgu, I pasaulinio karo metu priklausė Didžiosios Britanijos Pietų Afrikos kolonijos armijai. 1919 m. grįžo į Johanesburgą. 1920-1940 m. buvo Johanesburgo specialaus gydymo centro direktorius. 1923 m. pradėjo dėstyti Johanesburgo Vitvatersrando universitete. 1920-1937 m. buvo nacionalinės higienos inspekcijos vadovas. 1920-1936 m. dirbo Raudonojo Kryžiaus edukacijos tarybos komitete.
1938 m. išrinktas į PAR parlamentą, perrinktas 1943, 1948, 1953 metais. 1945 m. vasario mėnesį PAR ministras pirmininkas Jan Smuts pasiūlė H. Gliukmanuo tapti sveikatos apsaugos ministru. Būdamas ministru daug dėmesio skyrė atokių teritorijų sveikatos apsaugos gerinimui, įkūrė nacionalinę sveikatos komisiją. 1946 m. tapo įstaigos National War Memorial Health Foundation vadovu. 1958 m. pasitraukęs iš politikos įsitraukė į įvairių visuomeninių organizacijų veiklą. Mirė 1987 m. birželio 5 d. Johanesburge. Žmona Fay Hillman, sūnus Leon aktorius ir sūnus Michael architektas.
Utenos Dauniškio gimnazija

Istorija

Utenos 4-oji vidurinė mokykla pastatyta 1971 m. Tuomet dirbo 59 mokytojai, 35 klasėse mokėsi 1211 mokinių. 1973/74 m.m. pradėta mokyti kabinetine sistema, sustiprintas matematinis mokymas, kuriuo rūpinosi akademikas Vytautas Statulevičius ir kt.
1994 m. įsteigtos realinio profilinio ekonominės pakraipos klasės, kuriose dėstoma pagal Lietuvos „Junior Archievement“ programą. Nuo 1993 m. mokykla bendradarbiauja su Norvegijos Kristiansando miesto Gimle vyresnių klasių ekonomikos mokykla. 
Mokykloje yra trys mokomieji ir administracinis korpusai, aktų salė, sporto salė, valgykla, informacinis centras. Nuo 1994 m. mokykla siekė gimnazijos statuso. 2003 m. mokykloje vyko akreditacija, Švietimo ir mokslo ministerijos darbo grupė mokyklos veiklą įvertino gerai. 2003 m. rugpjūčio 28 d. Utenos rajono savivaldybės taryba savo sprendimu Dauniškio vidurinę mokyklą pertvarkė į Dauniškio gimnaziją.
Lietuvių darbininkų draugija

Lietuvių darbininkų draugija – JAV lietuvių socialistų kultūros organizacija, veikusi 1932–1968 m.

Istorija

Įkurta 1932 m. Brukline. Turėjo apie 35 kuopas, daugiau kaip 1000 narių, taip pat chorų, tautinių šokių grupę. Lietuvių darbininkų draugijos rūpesčiu Čikagoje buvo pastatyta operečių, operų. 1936 m. daugumai Lietuvių darbininkų draugijos kuopų susivienijus su prokomunistinėmis Amerikos lietuvių darbininkų literatūros draugijos kuopomis, draugijos veikla sumenko. Po Antrojo pasaulinio karo į Lietuvių darbininkų draugijos veiklą įsitraukė iš Lietuvos atvykę kairiųjų pažiūrų asmenys.
Draugija 1931–1943 m. leido laikraštį „Naujoji Gadynė“, 1947–1960 m. žurnalą „Darbas“. Lietuvių darbininkų draugijos veikla nutrūko XX a. septintajame dešimtmetyje.
EBEC

JuniorBEC

Iki 2010 m. inžinerinėse varžybose dalyvaudavo tik studentai, tačiau siekiant glaudesnio bendradarbiavimo tarp moksleivių, būsimų studentų, bei universiteto, moksleiviams buvo suteikta teisė tarpusavyje varžytis to paties pobūdžio inžinerinėse varžybose. Moksleiviams užduotis teikia Kauno Technologijos universitetas, taip jie susipažįsta su universiteto veikla, jo struktūra, vykdomais projektais bei moderniomis laboratorijomis. 2012 metais moksleiviai sprendė atvejo analizės užduotį (Case Study), o 2012 metais jie pirmą kartą išbandė jėgas ir inžinerinėje užduotyje (Team Design). Šiuo būdu moksleiviai skatinami pasirinkti inžinerinės pakraipos studijas bei drąsiai priimti studentų mestą iššūkį.
Kastinys

Kastinys – tradicinis senovės žemaičių maisto produktas, gaminamas pieno produktų pagrindu: grietinės, rūgpienio, sviesto, dedama česnako, druskos ir prieskonių. Kambario temperatūroje standžios konsistencijos, žemesnėje − trupančios, aukštesnėje greitai lydosi ir tirpsta. Klasikinio kastinio spalva kreminė ar gelsva. Unikalaus savito skonio, dominuoja pienarūgčio ir česnako natos.
2010 metais žemaitiškam kastiniui suteiktas „Kulinarijos paveldo fondo“ statusas.
Žemaitijoje gamintas dar pagonybės laikais.
Šis produktas žinomas ir Latvijos Kurše, kur vadinamas latv. baltais sviests 'baltasis sviestas'.

Vartojimas

Pagal tradicijas dažniausiai valgomas pasninkų ir talkų dienomis su karštomis bulvėmis bei duona.
Dera su kiaušiniais, pyragu, košėmis, kaip duonos užtepas.
Pramoninė žemaitiško kastinio gamyba 2007 m. išaugo iki 8 tonų, 2008–2009 m. – iki 10,5 tonų, 2010 m. – 11 tonų per mėnesį.

Gamybos technologija

Atskiroje talpykloje grietinė sumaišoma su rūgpieniu ir pašildoma iki 25~30 °C. Sviestas suminkštinamas pašildant taip pat iki 25~30 °C temperatūros. Prieskoninės daržovės nuvalomos ir susmulkinamos.
Į maišymo indą sudedamas pašildytas suminkštintas sviestas ir įpilama 1/8 dalis paruošto grietinės ir rūgpienio mišinio. Tada indo turinys pradedamas sukti (maišyti), sukama viena kryptimi. Pasiekus grietinės konsistenciją (turi neišsiskirti pasukos) dedama kita 1/8 dalis grietinės ir rūgpienio mišinio ir vėl sukama. Tai kartojama tol, kol įmaišomas visas grietinės ir rūgpienio mišinys.
Kai žemaitiškas kastinys pradeda tvirtėti, pasūdoma, suberiami malti prieskoniai ir smulkintos prieskoninės daržovės, tolygiai išmaišoma. Žemaitiškas kastinys fasuojamas iškart, kol jo konsistencija nesutvirtėjusi. Fasuotas žemaitiškas kastinys atvėsinamas iki +6 °C temperatūros. Atvėsęs produktas įgauna standžią, vienalytę struktūrą.
Namuose kastinys gaminamas sukamaisiais judesiais (panašiai kaip plakamas sviestas), būtinai moliniame inde ir mediniu šaukštu. Sukimas trunka 4−6 val.

Kitokie kastiniai

Kitų atmainų kastiniai gali būti gaminami vietoj grietinės naudojant rūgpienį ar grietinę maišant su kefyru, o priedai gali būti burokėlių ar morkų sultys, kurios kastinį nudažo raudonai arba geltonai. Gali būti dedami ir tryniai, aguonos.
Ščiurys (Inturkė)

Istorija

1901 m. vienkiemis minimas Inturkės juodraštinėje priešvedybinių apklausų knygoje.
Kostas Dočkus

Biografija

1975 m. baigė Šiaulių pedagoginį institutą, mokytojas, 2006 m. Kauno technologijos universitete baigė viešąjį administravimą.
Nuo 1995 m. iki 2013 m. Radviliškio rajono savivaldybės administracijos Šeduvos miesto seniūnijos seniūnas.
Lietuvos krikščionių demokratų partijos, nuo 2008 m. partijos Tėvynės sąjunga - Lietuvos krikščionys demokratai Radviliškio rajono skyriaus narys.
2000 m., 2003 m. ir 2011 m. (atsisakė mandato) Radviliškio rajono savivaldybės tarybos narys. 
Šeduvos miesto bendruomenės narys, Šeduvos parapijos pastoracinės tarybos narys.
Žmona Janina, vaikai Aidas, Aiva.
Jurgos Ivanauskaitės premija

Jurgos Ivanauskaitės premija – apdovanojimas, kurį 2008 m. įsteigė Jurgos Ivanauskaitės kūrybos paveldo centras ir leidykla „Tyto alba“. Premija teikiama kasmet, ne vyresniam nei 45 metų lietuvių autoriui (būdama 45-erių mirė pati Jurga Ivanauskaitė), per paskutiniuosius dvejus metus išleidusiam knygą, kurios turinys atitinka formuluotę „Už laisvą, atvirą ir drąsią kūrybinę raišką“. Antrą kartą tam pačiam autoriui premija neskiriama.
Laureatui įteikiamas diplomas, keraminis drambliukas bei 3000 Lt.
Tenenių Šv. Barboros bažnyčia

Istorija

Vaitkevičius 1731 m. pastatė medinę koplyčią. 1774 m. minima vieša koplyčia. Adomas Bilevičius 1782 m. pastatė bažnyčią. Jai 1789 m. dovanotas žemes sklypas, įkurta parapija. 1849 m. bažnyčia atnaujinta. 1889 m. apmūrytos kapinės.

Architektūra

Bažnyčia liaudies architektūros formų, turi baroko bruožų, kryžminio plano, su bokšteliu. Šventoriaus tvora akmenų mūro. Jame stovi medinė 2 tarpsnių varpinė.
Matas (šachmatai)

Matas – situacija žaidžiant šachmatais, kurioje vieno žaidėjo karalius yra puolamas ir nėra jokio būdo šios grėsmės išvengti. Tai yra šachas nuo kurio neįmanoma apsisaugoti. Karalius iš tikrųjų niekada nėra nukertamas ir žaidimas baigiamas iškart, kai karalius yra mato pozicijoje. Žaidėjas, kuriam paskelbiamas matas pralaimi. Mato skelbimas – šachmatų žaidimo tikslas, nors ne visi žaidimai baigiasi matu. Dauguma žaidėjų pasiduoda prieš mato paskelbimą, arba žaidimas baigiasi lygiosiomis.
Jei karalius yra puolamas, bet galima apsiginti (nukertant puolančiąją (šachuojančią) figūrą, patraukiant karalių iš puolamo laukelio, arba padedant kitą figūrą tarp karaliaus ir šachuojančios figūros (išskyrus tada, kai šachuojanti figūra – žirgas)), tokiu atveju laikoma, kad karalius yra šachuojamas, bet ne matuojamas. Jei žaidėjas nėra šachuojamas, tačiau neturi jokio galimo ėjimo (t. y. tokio ėjimo po kurio karalius neatsidurtų šacho pozicijoje), laikoma, kad žaidimas baigėsi lygiosiomis, o tokia situacija vadinama patu.

Žodžio kilmė

Terminas „matas“ kilęs iš persų kalbos. Posakis „شاه مات“ (šah mat) reiškia „karalius yra netikėtai užpultas“. Ši frazė nėra kilusi iš arabų kalbos, kur tas pats pasakymas „الشاه مات“ (aš-šāhu māta) reikštų „karalius mirė“, nors taip dažnai manoma. Žodis „matas“ kilęs iš persų žodžio „mandan“ (pasilikti), kuris siejasi su lotynišku žodžiu „manco“. Šis žodis reiškia „paliktas“, „nustebintas“ ar karine prasme „užkluptas“.
Pjauliai

Istorija

Klišių dvaras anksčiau priklausė škotų pirkliams Ogilviams. XVII a. minima, kad ties Kliošiais buvo lašišų užtvara.
XIX a. pradžioje kaime gyveno kiek per 100 gyventojų, iš jų daug pagyvenusių lietuvininkų. Veikė pradžios mokykla, kurioje iki savo mirties vedėjavo Stanislovas Jankus, žymus Klaipėdos krašto pokario švietimo kūrėjas. Mokykla uždaryta apie 1983 metus. Iki karo kaime buvo daug gražių vokiško stiliaus sodybų, iš jų po karo liko tik kelios.

Pavadinimo kilmė

Kaimo pavadinimas kildinamas nuo žodžio „pjauti“. Legenda pasakoja, kad čia kadais atklysdavo is greta kaimo buvusio tankaus miško vilkai ir išpjaudavo avis.
Birželis

Astronomija

Saulė birželį pereina per Jaučio (gegužės 14 – birželio 19) ir Dvynių (birželio 20 – liepos 20) žvaigždynus.
Enteroseptolis

Enteroseptolis – sintetinis vaistas. Baktericidiškai veikia daugelį bakterijų ir kai kurių rūšių pirmuonis (pvz., trichomonas, lamblijas). Beveik nesirezorbuoja iš virškinamojo trakto, todėl vartojamas žarnyno infekcinėms ligoms (pvz., dizenterijai, žarnų uždegimui) gydyti. Geriamas tabletėmis po valgio. Gali sukelti skrandžio ir sąnarių skausmus, odos bėrimą.

Šaltiniai

Medicinos enciklopedija, 1 t. Vilnius: Valstybinė enciklopedijų leidykla, 1991.
Marcus Mepstead

Biografija

2010 m. Europos čempionato bronzos medalio prizininkas komandinėje rungtyje. 2013 m. Europos čempionato vyrų komandinės rapyros rungties bronzos medalininkas. 2015 m. dalyvavo Europos žaidynėse, kuriose pelnė aukso medalį komandinėje rungtyje. 2016 m. laimėjo Jungtinės Karalystės nacionalinį čempionatą. Tais pačiais metais pateko į 2016 m. vasaros olimpinių žaidynių nacionalinę rinktinę. 2019 m. pasaulio fechtavimo čempionate pirmą kartą tapo pasaulio vicečempionu individualioje rungtyje.
Narteikiai

Istorija

Istoriniuose šaltiniuose Narteikiai minimi 1585 m. 1903 m. į Narteikius perkelta 1810 m. Joniškėlyje Ignoto Karpio įkurta žemės ūkio mokykla, dab. Joniškėlio Igno Karpio aukštesnioji žemės ūkio ir paslaugų mokykla, veikia mokyklos muziejus.
Valgomasis ananasas

Biologija

Tai daugiametis, 1–1,5 m aukščio augalas. Lapai kardiški, aštriais kraštais 30–100 cm ilgio, supa storą stiebą. Vaisius sudėtinis, susidaro iš žiedyno žiedų. Juose gausu magnio, vitamino C, vitamino B1.

Kilmė

Augalas kilęs iš Pietų Amerikos, kaip manoma, Brazilijos, Paragvajaus ir Urugvajaus regiono. Dar iki Amerikos atradimo, šie vaisiai paplito po žemyną. 1493 m. Kristupas Kolumbas ananasus pamatė Gvadelupoje ir atgabeno į Europą (tai buvo pirmasis bromelijinis augalas, išvežtas iš Amerikos). Vėliau ananasai pradėti auginti Havajuose, Filipinuose, o nuo XIX a. – daugelyje tropinių šalių, taip pat šiltnamiuose, namuose. Pavadinimas ananasas kilo iš tupių kalbų žodžio nanas, reiškiančio „puikus vaisius“. Per portugalus šis pavadinimas papilto daugelyje kalbų. Anglai vaisių vadina pineapple, o ispanai piña dėl jo panašumo į pušies kankorėžį.

Panaudojimas

Ananaso vaisiai valgomi švieži, naudojami sulčių, kokteilių (ypač piña colada), kitų gėrimų gamyboje. Yra populiarus desertų (ledų, tortų, pyragų) ingredientas, taip pat dedamas į picas, vaisių salotas ir kitus patiekalus.
Chinland FC

Istorija

Klubas įkurtas 2013 m. Tuo metu buvo žinomas kaip Gospel For Asia Football Club, o trumpiau „GFA“ (mjan. ဂျီအက်ဖ်အေ ဘောလုံးအသင်း ). 
Jau 2014 m. pateko į aukščiausią lygą. Prieš 2019 m. sezono pradžią pakeistas klubo pavadinimas. Naujas pavadinimas Chinland Football Club.
Purmaliai

Istorija

Kaimo pietinėje dalyje, Dangės kilpoje stūkso Purmalių piliakalnis. XX a. pradžioje minimas Purmalių dvaras.
Miastkovo valsčius

Istorija

Nuo V a. pr. m. e. iki X a. šiose vietovėse gyveno lietuviams artima baltų gentis - jotvingiai. Nuo X a. iki 1526 m. priklausė Lenkijos karalystės Mazovijos kunigaikštystei. Nuo 1529 m. iki 1569 m. Liublino unijos Mazovijos vaivadijai. Nuo 1569 m. iki 1795 m. buvo Abiejų Tautų Respublikos Didžiosios Lenkijos provincijos Mazovijos vaivadijos valdose. Nuo 1795 m. iki 1807 m. priklausė Prūsijos karalystės Naujosios Rytų Prūsijos Balstogės departamentui. Nuo 1807 m. iki 1815 m. priklausė Varšuvos kunigaikštystės Lomžos departamentui. Nuo 1816 m. iki 1837 m. priklausė Rusijos imperijos Lenkijos Kongreso karalystės Augustavo vaivadijai, nuo 1837 m. iki 1866 m. Augustavo gubernijai, nuo 1867 m. iki 1914 m. Lomžos gubernijai. Nuo 1914 m. iki 1919 m. priklausė Vokietijos imperijai. 1919-1939 m. priklausė Lenkijos tarpukario Balstogės vaivadijai. 1939–1941 m. ir 1944 m. priklausė Tarybų Sąjungos Baltarusijos TSR, Balstogės srities, Lomžos rajonui. 1941-1945 m. priklausė Trečiajam reichui. Nuo 1945 m. priklauso Lenkijai. 1945-1975 m. priklausė Balstogės vaivadijai. 1975–1999 m. priklausė Lomžos vaivadijai.

Administracinis suskirstymas

Bartkovizna, Cendrovizna, Čartoria, Chojni Naruščkai, Drogoševas, Galkuvka, Kališkai, Kolonija Novogrodzka, Koritki Lešne, Kraska, Kuleška, Leopoldovas, Lubia, Lubi Kiertanai, Lubi Kurkai, Miastkovas, Novosedlinai, Orlas, Osetnas, Podosiai, Ribakai, Ridzevas, Ridzevo Gozdai, Sosnoviecas, Sulkai, Tarnovas ir Zaruziai.
Vienos tarptautinis oro uostas

Istorija

1938 m. oro uostas pastatytas karinėms reikmėms. 1945 m. jį perėmė Jungtinė Karalystė. 1954 m. oro uostas tapo pagrindiniu Austrijos oro uostu. Po penkerių metų vienintelis oro uosto pakilimo takas prailgintas iki 3 000 m.
1972 m. pastatytas antrasis pakilimo takas. 1982 m. oro uostas keliu sujungtas su Vieną juosiančia autostrada. 1986 m. buvo praplėsta keleivių atvykimo zona.
1985 m. gruodžio 27 d. Palestinos teroristai užpuolė avialinijos El Al bilietų pardavimo kasas. Iš viso įvykio metu žuvo trys keleiviai.
1992 m. oro uostas buvo privatizuotas. Po 20 procentų oro uosto akcijų turi Žemutinė Austrija ir Vienos miestas, 10 procentų priklauso darbuotojų profesinei sąjungai, likę 50 procentų – privatiems žmonėms.
1992 m. pastatytas naujasis keleivių terminalas.
2006 m. pradėjo dirbti 109 m aukščio oro kontrolės bokštas.
2012 m. birželio 5 d. oro uoste atidarytas naujasis keleivių terminalas „Austrian Star Alliance Terminal“, kuris leidžia aptarnauti iki 30 milijonų keleivių per metus.
Oro uosto planuose yra atidaryti naują pakilimo taką – jis bus 3 680 m ilgio. Tiesa, kol kas jo neplanuojama turėti iki 2025 m.
Pagiriai (Čekiškė)

Istorija

Iki 2004 m. veikė pradinė mokykla.
Imantas Ziedonis

Ankstyvieji metai ir išsilavinimas

Ziedonis gimė Sluokos žvejų kvartale, Jūrmaloje, Latvijoje. Mokėsi Latvijos universitete, Rygoje, kur 1959 m. įgijo filologijos mokslų laipsnį. Antrą laipsnį literatūros srityje įgijo Maskvoje 1964 m.

Karjera ir literatūros darbai

1961 m. Ziedonis išleido savo pirmąjį poezijos rinkinį „Žemės ir sapnų smėlis“ (Zemes un sapņu smilts), dešimtmečio pabaigoje jis tapo labiau žinomu išleidęs tris poezijos rinkinius: „Širdies dinamitas“ (Sirds dinamīts, 1963 m.), „Motociklas“ (Motocikls, 1965 m.) ir „Einu į save“ (Es ieeju sevī, 1968 m.).
Savo poezijos kūrybos laikotarpiu Ziedonis išleido ir prozos darbų. 1965 m. – „Poeto dienoraštis“ (Dzejnieka dienasgrāmata) ir po dviejų metų – 1967 m. – „Tarp minkštų kelių“.
Bronius Oškinis

Biografija

Gimė Jono ir Agnieškos Oškinių šeimoje. 1920 m. šeima persikėlė gyventi į Kauną. 1928–1933 m. mokėsi Kauno aukštesniojoje technikos mokykloje (ATM). Domėjosi aviacija. Buvo vienas iš Kauno ATM aviacijos būrelio, įkurto 1931 m. gruodžio 13 d., steigėjų.
Baigęs aviacijos kursus vadovavo sklandytuvų statybai ATM dirbtuvėse. Perkonstravo vokišką mokomąjį sklandytuvą RRG-23 „Zoegling“ ir taip 1932 m. rugpjūčio mėn. sukūrė lietuvišką sklandytuvą T-1 („Technikas-1“). Pažaislyje šį sklandytuvą išbandė karo lakūnas Gregorius Radvenis. Čia pirmąjį skrydį atliko ir pats B. Oškinis. 1933 m. su kitais Nidoje įrengė sklandymo mokyklą.
Vėliau sukonstravo sklandytuvus BRO-2 ir BRO-3. Išmoko skraidyti ne tik sklandytuvais, bet ir lėktuvais. 1936 m. paskirtas Zoknių karo aviacijos dirbtuvių viršininko pavaduotoju. Vėliau tarnavo karo lakūnu 3-ioje eskadrilėje. 1937 m. išbandytas B. Oškinio sklandytuvas BRO-4 „Rūta“, skirtas akrobatiniam skraidymui. 1937 m. Jonas Pyragius ir Bronius Oškinis dalyvavo pasaulio sąskrydyje Elmyroje (JAV), kuriame B. Oškinis skraidė LAK sklandytuvu „Biržietis“, o J. Pyragius – BRO-5 „Rūta“. 1938 m. baigė Lietuvos karo lakūnų mokyklą. 1938–1940 m. studijavo aeronautiką Berlyno aukštojoje technikos mokykloje. 
Į Lietuvą sugrįžo 1940 m. Buvo paskirtas į 29-to teritorinio šaulių korpuso Tautinės aviacijos eskadrilės dirbtuves Pivonijoje (prie Ukmergės). 1941–1944 m. dirbo Kauno aviacijos dirbtuvėse Fredoje gamybos kontrolieriumi, remontavo vokiečių bombonešius „Junkers“ Ju-88. 1942–1944 m. studijavo Kauno Vytauto Didžiojo universitete.
1944–1945 m. buvo suimtas ir išvežtas į Podolsko lagerį. 1947 m. grįžo į Kauną, skaitė paskaitas Valstybiniame universitete, toliau kūrė naujus sklandytuvus. 1949 m. rudenį baigė statyti ir išbandė pirmąjį pokario metais sklandytuvą BRO-10 „Pūkas“. 1956–1962 m. Kauno sklandymo stoties viršininkas, vėliau vadovavo sklandymo mokyklai Palangoje.
Simferopolio aviacijos dirbtuvėse buvo pradėta Broniaus Oškinio sklandytuvų BRO-9 „Žiogas“, BRO-11 „Pionierius“ ir BRO-12 serijinė gamyba. Jais skraidė visuose buvusios SSRS aviacijos sporto klubuose. 1962 m. Prienuose buvo įkurta Eksperimentinė sportinės aviacijos gamykla, kurioje B. Oškinis dirbo konstruktoriumi. Didelį dėmesį skyrė sklandytuvų, skirtų jaunimui, kūrimui. Į juos įdiegė daug naujovių, panaudojo plyšinius sparnus, plyšinius užsparnius ir eleronus. B. Oškinis sukūrė 25 įvairių modifikacijų sklandytuvus. 
Apdovanotas Lietuvos vyriausybės ir FAI (Tarptautinė aeronautikos asociacija). Jo vardu pavadinta Lietuvos vaikų aviacijos mokykla ir gatvė Palangoje.
Imatijos nomas

Geografija

Nomo pietryčiuose yra dalis Pierijos kalnų (gr. Πιέρια Όρη), vakaruose – dalis Vermijo (Βέρμιο) kalnų. Žemiausias nomo taškas yra Termos įlankoje, aukščiausias – Vermijo kalnuose.

Ilgiausia upė yra Aliakmonas.
Dauguma gyventojų susitelkę slėniuose.

Istorija

Kraštas anksčiau buvo pavaldus senovės Makedonijos karalystei. Tuo metu pavadinimas Imatija reiškė sritį tarp Aliakmono upės ir Laudijo (Loudias) ežero. Antikos Imatijai priklausė ir Edesa, Aigai ir kt. miestai.
Vėliau Imatija tapo Romos imperijos dalimi, dar vėliau – Bizantijos. Nuo XV a. pradžios iki Balaknų karo 1913 m. kraštą valdė Osmanų imperija. Prie Graikijos jis buvo prijungtas Balkanų karų dėka, pagal Bukarešto ir Londono sutartis.
Gyventojų skaičius nome ėmė sparčiai didėti, plėtėsi dirbamos žemės plotai. Verijoje buvo įvesta elektra, daugelis kelių buvo išgrįsti.

Graikijos-Turkijos karo (1919–1922) metu atsikėlė pabėgėlių iš Mažosios Azijos, kurie pasistatė keletą stovyklų ir kaimų.
Nomas nukentėjo Antrojo pasaulinio karo ir Graikijos pilietinio karo metu.
Pirmus 34 metus dabartinio Imatijos nomo teritorija priklausė tuometiniam dideliam Salonikų nomui. 1947 m. buvo įkurtas Imatijos nomas, o Verija tapo jo sostine.
FK Akžajyk Oral

Istorija

Klubas įkurtas 1968 m.